בוריס ורלינסקי

בוריס ורלינסקי (ברוסית: Борис Маркович Верлинский; 8 בינואר 1888 בבאחמוט, אוקראינה, האימפריה הרוסית – 30 באוקטובר 1950 במוסקבה, ברית המועצות) היה שחמטאי יהודי-אוקראיני-סובייטי, מאלופי אוקראינה ומאלופי ברית המועצות בשחמט.

== קריירה ==
בוריס ורלינסקי התבלט כשחמטאי צמרת כבר ב-1909, כשהגיע למקום 10–11 בתחרות חובבים כל רוסית, בסנקט פטרבורג, באירוע זה ניצח אלכסנדר אלכין. הנה ניצחונו על פטר רומנובסקי [http://www.chessgames.com/perl/chessgame?gid=1272339] ב-1910 זכה בתחרות של אודסה וב-1911 הגיע למקום 6–8 בתחרות של סנקט פטרבורג (ניצח: סטפן לויצקי). ב-1912 זכה שוב בתחרות אודסה וב-1913 הגיע למקום השלישי בתחרות סנקט פטרבורג (ניצח: אלכסנדר אבנסון).

לאחר מלחמת העולם הראשונה ומלחמת האזרחים עבר מאוקראינה לתחומי רוסיה ושיחק בתחרויות השונות בהצלחה ניכרת. בשנת 1923 זכה במקום ראשון, בשותפות עם קוטוזוב, בתחרות פטרוגרד. בשנת 1923 הגיע למקום השני, אחרי סרגייב בתחרות פטרוגרד. בשנת 1924 חלק מקום 10–11 באליפות השלישית של ברית המועצות (המנצח: יפים בוגוליובוב) [https://www.webcitation.org/query?id=1256601287883207&url=www.geocities.com/al2055km/ch_urs/1924/ch_urs24.html]. בשנת 1924 הגיע למקום השני, אחרי גריגורייב באליפות מוסקבה החמישית. בשנת 1925 חלק מקום 2–3, אחרי סרגייב באליפות מוסקבה השישית. בקיץ 1925 הגיע למקום הרביעי בתחרות לנינגרד, האליפות הרביעית של ברית המועצות (המנצח: יפים בוגוליובוב) [https://web.archive.org/web/20090805204002/http://www.geocities.com/al2055km/ch_urs/1925/ch_urs25.html]. בחורף 1925 חלק ורלינסקי מקום 12–14 בתחרות בינלאומית ראשונה שהתקיימה במוסקבה (המנצח: יפים בוגוליובוב) [https://web.archive.org/web/20090805204003/http://www.geocities.com/al2055km/it/1925/moscow25.html]; באירוע זה בלט ניצחונו של ורלינסקי בכלים השחורים על אלוף העולם חוסה ראול קפבלנקה תוך הפגנת יכולת טקטית מרשימה.

ב-1926 זכה במקום ראשון, בשותפות עם מרקסי, באליפות אוקראינה השלישית שנערכה באודסה. באותה שנה הגיע למקום 8–9 באליפות מוסקבה השביעית (ניצח: אברהם רבינוביץ). בשנת 1928 ניצח ורלינסקי באליפות מוסקבה התשיעית.

בשנת 1929 זכה ורלינסקי באליפות ברית המועצות בשחמט שנערכה באודסה. [https://web.archive.org/web/20090805204002/http://www.geocities.com/al2055km/ch_urs/1929/ch_urs29.html] בעקבות זכייתו הוענק לו התואר של "רב אמן שחמט של ברית המועצות" והיה בכך השחמטאי הראשון שנשא תואר זה - לפי דוד ברונשטיין, אך לא לזמן רב - ב-1931 התואר נלקח ממנו ובוטל, שכן בברית המועצות סברו שמן הראוי כי מיכאל בוטביניק יהיה הראשון שיזכה בתואר רב אמן שחמט של ברית המועצות, כפי אכן קרה בשנת 1935.

בשנת 1930 הגיע ורלינסקי למקום השביעי בתחרות מוסקבה (ניצח: אברהם רבינוביץ). בנובמבר 1931 הגיע למקום 3–6 באליפות השביעית של ברית המועצות עם תוצאה טובה של 10/17 (ניצח: מיכאל בוטביניק) [https://web.archive.org/web/20080517104808/http://www.geocities.com/al2055km/ch_urs/1931/ch_urs31.html]. בשנת 1932 הגיע למקום השני בתחרות מוסקבה (ניצח: פדור בוגאטירצ'וק). בשנת 1933 הגיע למקום ה-12 באליפות מוסקבה.

בשנותיו המאוחרות יותר ורלינסקי היה פחות פעיל בשחמט, אך עדיין היווה יריב ראוי לאמנים חזקים. שנים רבות לאחר שפסק להתחרות ברמת העל, ניסה ורלינסקי להעפיל לגמר אליפות ברית המועצות של שנת 1945, בגיל 53, אך הצליח להשיג רק 4.5/15 בשלב חצי הגמר. למרות זאת ניצח באירוע זה את הכוכב העולה, דוד ברונשטיין. התחרות האחרונה המשמעותית, שהשתתף בה, הייתה אליפות מוסקבה בשנת 1945, שם צבר 5/16.

ב-1950 הוענק לורלינסקי תואר של אמן בינלאומי על ידי פיד"ה.

ורלינסקי היה שחקן חזק במיוחד בשלב הפתיחה, הן בלבן והן בשחור. בשיאו, היה טקטיקאי חזק שהתמודד בהצלחה עם הצמרת העולמית, וניצחונותיו מול אלכסנדר אלכין [http://www.chessgames.com/perl/chessgame?gid=1011988], חוסה ראול קפבלנקה [http://www.chessgames.com/perl/chessgame?gid=1100043] באחד מההפסדים הנדירים של קפבלנקה, כנראה משחקו הטוב ביותר של ורלינסקי ואחד מהטובים של המאה ה-20, יפים בוגוליובוב [http://www.chessgames.com/perl/chessgame?gid=1030805], גריגורי לבנפיש [http://www.chessgames.com/perl/chessgame?gid=1090586], עקיבא רובינשטיין [http://www.chessgames.com/perl/chessgame?gid=1100074], רודולף שפילמן [http://www.chessgames.com/perl/chessgame?gid=1100013], דוד ברונשטיין [http://www.chessgames.com/perl/chessgame?gid=1033604], איליה רבינוביץ [http://www.chessgames.com/perl/chessgame?gid=1272351], פדור בוגאטירצ'וק [http://www.chessgames.com/perl/chessgame?gid=1272371], אלכסנדר קונסטנטינופולסקי [http://www.chessgames.com/perl/chessgame?gid=1272387]
ורבים אחרים, מעידים על כך. עובדת היותו חרש-אילם והצלחתו להתגבר על כך במשחק השחמט מרשימה. ורלינסקי היה יהודי, גורם מפלה בברית המועצות. ורלינסקי מעולם לא קיבל הזדמנות להתמודד מחוץ לאימפריה הרוסית או ברית המועצות.

==קישורים חיצוניים==

קטגוריה:שחמטאים יהודים סובייטים
קטגוריה:שחמטאים יהודים אוקראינים
קטגוריה:אלופי אוקראינה בשחמט
קטגוריה:אלופי ברית המועצות בשחמט
קטגוריה:ספורטאים לקויי שמיעה
קטגוריה:סובייטים שנולדו ב-1888
קטגוריה:נפטרים ב-1950